Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμεθα στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Ανδρέα Πάτση και Μιλτιάδη Χατζηγιαννάκη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 3ης Ιουνίου 2020, σύμφωνα με την οποία τα μέλη της επιτροπής πρότειναν ομόφωνα την άρση ασυλίας του κ. Ανδρέα Πάτση. Επίσης, από την ίδια επιτροπή, ανακοινώθηκε η έκθεση της 3ης Ιουνίου 2020, σύμφωνα με την οποία, τα μέλη της επιτροπής πρότειναν ομόφωνα την άρση ασυλίας του κ. Μιλτιάδη Χατζηγιαννάκη. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Θα υπενθυμίσω ότι, σύμφωνα με την απόφαση της Διάσκεψης των Προέδρων στις 7 Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η πρώτη υπόθεση αφορά τον συνάδελφο κ. Ανδρέα Πάτση. Για ενημέρωση σάς λέω ότι η υπόθεση αυτή αφορά πράξεις που τελέστηκαν πριν την εκλογή του ως Βουλευτή. Το ίδιο ισχύει και για την επόμενη υπόθεση, που αφορά τον κ. Χατζηγιαννάκη. Είναι για πράξεις, λοιπόν που τελέστηκαν πριν εκλεγούν Βουλευτές, συνεπώς δεν έγιναν κατά την άσκηση των καθηκόντων τους και συνεπώς σύμφωνα και με την αναθεώρηση της σχετικής συνταγματικής διάταξης, εφόσον δεν συντρέχει λόγος απ' αυτούς που αναφέρονται στο άρθρο 83 του Κανονισμού, πρέπει να αρθεί η ασυλία τους. Και οι δύο Βουλευτές ζήτησαν την άρση της ασυλίας τους. Η πρόταση είναι από την επιτροπή, ομόφωνα να αρθούν οι ασυλίες. Από εκεί και πέρα, ο καθένας ψηφίζει αυτό που νομίζει. Όσον αφορά την υπόθεση του κ. Ανδρέα Πάτση, αφορά φορολογικές παραβάσεις οι οποίες, όπως είπε, έχουν ρυθμιστεί. Όσον αφορά την υπόθεση του κ. Μιλτιάδη Χατζηγιαννάκη, όταν ο συνάδελφος ήταν δήμαρχος στον Δήμο Χαλκιδέων φέρεται ότι δεν ελήφθησαν μέτρα ασφάλειας σε παιδική χαρά. Δεν επήλθε τραυματισμός, δεν επήλθε καμμία σωματική βλάβη. Απλώς, είναι τυπικό το αδίκημα. Βεβαίως, εδώ να σας πω ότι αυτό το θέμα είναι στην ευθύνη του αρμόδιου αντιδημάρχου. Έχουν απαλλαγεί, συνεπώς ελπίζουμε ότι και το δικαστήριο θα πάει προς αυτήν την κατεύθυνση. Ο κ. Πάτσης έχει κώλυμα και είπε ότι δεν θα παραστεί. Δεν ξέρω αν ήλθε εν τω μεταξύ. Μεταφέρω τη θέση του και στην Ολομέλεια ότι ζητάει να αρθεί η ασυλία του. Υπάρχει κάποιος συνάδελφος που επιθυμεί να πάρει τον λόγο για την υπόθεση αυτή; Δεν υπάρχει κάποιος συνάδελφος. Συνεπώς προχωράμε στη δεύτερη υπόθεση. Σας ανέφερα ποια είναι η υπόθεση που αφορά τον κ. Χατζηγιαννάκη. Μια αρμοδιότητα μονομελούς είναι. Κύριε Χατζηγιαννάκη, θέλετε να πάρετε τον λόγο;
Όχι, κύριε Πρόεδρε. Ισχύει αυτό που είπα στην επιτροπή. Είμαι υπέρ της άρσης της ασυλίας μου.
Κυρίες και κύριοι συνάδελφοι, η ψηφοφορία περιλαμβάνει και τις δύο υποθέσεις άρσης ασυλίας, όπως ανέφερα. Κάθε φορά που εμφανίζεται στην οθόνη μία υπόθεση προς ψήφιση, για να εμφανιστεί η επόμενη ή η προηγούμενη, πρέπει να πατήσετε το βέλος στο επάνω δεξί ή αριστερό μέρος της οθόνης, αντίστοιχα. Βεβαιωθείτε ότι έχετε ψηφίσει και για τις δύο υποθέσεις άρσης ασυλίας. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, μπορείτε να απευθυνθείτε στο Προεδρείο ή και στους αρμόδιους υπαλλήλους της Βουλής, για να σας διευκολύνουν στο έργο σας. Παρακαλώ να ανοίξει το σύστημα ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κυρίων Ανδρέα Πάτση και Μιλτιάδη Χατζηγιαννάκη. Για την υπόθεση του κ. Ανδρέα Πάτση ψήφισαν συνολικά 138 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 138 Βουλευτές. Κατά της άρσεως ασυλίας, δηλαδή «ΟΧΙ», ουδείς εψήφισε. «Παρών», ουδείς εψήφισε. Συνεπώς η αίτηση της εισαγγελικής αρχής γίνεται δεκτή, ομόφωνα. Για την υπόθεση του κ. Μιλτιάδη Χατζηγιαννάκη ψήφισαν συνολικά 125 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 125 Βουλευτές. Κατά της άρσεως ασυλίας, δηλαδή «ΟΧΙ», ουδείς εψήφισε. «Παρών», ουδείς εψήφισε. Συνεπώς η αίτηση της εισαγγελικής αρχής γίνεται δεκτή, ομόφωνα. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.46' λύεται η συνεδρίαση για αύριο, Παρασκευή 18 Ιουνίου 2020 και ώρα 10.00΄ με αντικείμενο εργασιών του Σώματος α) νομοθετική εργασία, πρώτον, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Αραβικής Δημοκρατίας της Αιγύπτου και του Διοικητικού Κανονισμού εφαρμογής της» και δεύτερον, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβερνήσεως της Ελληνικής Δημοκρατίας και του Βασιλείου του Μαρόκου για τις Θαλάσσιες Μεταφορές».